นานาชาติปลื้มข้อตกลงแก้โลกร้อน COP21
บรรดาผู้นำโลกต่างออกแถลงการณ์แสดงความยินดี ต่อการประชุมรัฐภาคีอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 21 หรือ COP21 ในกรุงปารีสของฝรั่งเศส ที่แม้ว่าจะพบอุปสรรคต้องยืดการประชุมต่อไปอีก 1 วัน แต่ในที่สุดตัวแทนจาก 195 ประเทศก็สามารถบรรลุข้อตกลงได้สำเร็จ ซึ่งสำหรับรายละเอียดมีการกำหนดเงื่อนไข กรอบเวลาอย่างชัดเจน และทุกฝ่ายยอมรับ ต่างกับร่างข้อตกลงการประชุมครั้งก่อนๆ ที่ต่างฝ่ายต่างรับรู้ถึงปัญหา แต่ไม่มีทางออกอะไรเป็นรูปธรรม,โดยเมื่อวันที่ 13 ธ.ค. นายบัน คี มูน เลขาธิการสหประชาชาติ ได้กล่าวชื่นชมว่า นานาชาติได้มาถึงจุดสูงสุดของการตกลงในระบบพหุภาคี พร้อมพูดถึงร่างข้อตกลงที่ส่วนใหญ่จะใช้ถ้อยคำประนีประนอม ว่าเป็นเรื่องจริงที่เวลาคนเราจะไม่อยากทำอะไรหากถูกบีบให้ทำตามมาตรฐานของคนอื่น และการกระตุ้นให้ทำตามวิถีทางของเขาเองจะถูกต้องกว่า ขณะที่นายบารัค โอบามา ประธานาธิบดีสหรัฐฯ กล่าวว่า ข้อตกลงครั้งนี้เป็นโอกาสที่ดีที่สุดในการช่วยโลกของเรา เมื่อโลกเรารวมเป็นหนึ่งเดียวจะทำอะไรก็สำเร็จ และแม้ว่าข้อตกลงจะไม่สมบูรณ์แบบเสียทีเดียว แต่ก็จะทำให้ปริมาณคาร์บอนในโลกลดลง ทั้งยังเป็นโอกาสสร้างงานและเศรษฐกิจในภาคการลงทุนธุรกิจสีเขียว เช่นเดียวกับรายอื่นๆ ที่กล่าวแสดงความยินดีต่อข้อตกลงปารีสครั้งนี้ ไม่ว่านายเดวิด คาเมรอน นายกรัฐมนตรีอังกฤษ นายนเรนทรา โมดี นายกรัฐมนตรีอินเดีย นางคริสติน ลาการ์ด ผู้อำนวยการกองทุนการเงินระหว่างประเทศไอเอ็มเอฟ นายจิม ยอง คิม ประธานธนาคารโลก กลุ่มภาคธุรกิจอย่างบริษัท เจเนอรัล อิเลคทริค หรือยูนิลีเวอร์ ไปจนถึงตัวแทนประเทศผู้เข้าร่วมการประชุมอย่างจีน ที่เคยเรียกร้องให้กลุ่มชาติพัฒนาช่วยเหลือชาติกำลังพัฒนามากกว่านี้ ก็ระบุว่าถือเป็นการก้าวไปข้างหน้าครั้งประวัติการณ์ แม้ข้อตกลงจะไม่ถึงกับดีเลิศ,อย่างไรก็ตาม กลุ่มอนุรักษ์สิ่งแวดล้อมบางส่วนทักท้วงว่า จะเรียกข้อตกลงว่าเป็นความสำเร็จไม่ได้ เพราะเงื่อนไขบางประการไม่ได้เป็นพันธะผูกพันทางกฎหมาย อาทิ การให้แต่ละประเทศพิจารณามาตรการควบคุมและลดการปล่อยก๊าซเรือนกระจกกันเอง ขณะที่กลุ่มกรีนพีซมองว่าข้อตกลงครั้งนี้จะส่งผลกระทบอย่างมากต่อธุรกิจพลังงานฟอสซิลในอนาคต ทั้งนี้ เงื่อนไขที่มีพันธะผูกพันทางกฎหมาย จะได้แก่การที่แต่ละประเทศจะต้องส่งผลประเมินทุก 5 ปี ว่ามีความคืบหน้ามากน้อยเพียงใด ในการดำเนินการตามเป้าหมายหลักที่ทุกชาติจะต้องช่วยกันควบคุมอุณหภูมิโลก ไม่ให้สูงเพิ่มเกินกว่า 2 องศาเซลเซียส.
บรรดาผู้นำโลกต่างออกแถลงการณ์แสดงความยินดี ต่อการประชุม COP21 ในกรุงปารีสของฝรั่งเศส ที่แม้ว่าจะพบอุปสรรคต้องยืดการประชุมต่อไปอีก 1 วัน แต่ในที่สุดตัวแทนจาก 195 ประเทศก็สามารถบรรลุข้อตกลงได้สำเร็จ
ผู้นำโลก,แสดงความยินดี,ประชุม,สหประชาชาติ,การเปลี่ยนแปลงสภาพภูมิอากาศ,COP21,กรุงปารีส,ฝรั่งเศส,ข้อตกลง,ข้อตกลงปารีส,ลดโลกร้อน,ก๊าซเรือนกระจก,อุณหภูมิโลก,ข่าว,ข่าวต่างประเทศ,ไทยรัฐออนไลน์